b'\n_START_ARTICLE_\nKirsikkasukarapu\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nKirsikkasukarapu kasvaa noin 4 cm pitk\xc3\xa4ksi. Se on pohjav\xc3\xa4rilt\xc3\xa4\xc3\xa4n kellert\xc3\xa4v\xc3\xa4n l\xc3\xa4pikuultava, ja vartaloa peitt\xc3\xa4v\xc3\xa4t pienet punaiset t\xc3\xa4pl\xc3\xa4t. Luonnonmuoto on vaaleampi, akvaarioissa suositaan punaisempaa muotoa (var. Red). V\xc3\xa4rin syvyys riippuu ravun hyvinvoinnista, ruokavaliosta ja olosuhteista. Naaras muuttuu erityisen voimakkaan punaiseksi, kun sen ruumissa kehittyy munia. Koiras on pienempi kuin naaras, ja varsinkin sen pyrst\xc3\xb6osa on kapeampi.\n_START_SECTION_\nLevinneisyys\n_START_PARAGRAPH_\nKirsikkasukaravun kantamuoto el\xc3\xa4\xc3\xa4 Kaakkois-Aasiassa. Punainen muoto on jalostettu Saksassa tai Taiwanissa.\n_START_SECTION_\nRavinto\n_START_PARAGRAPH_\nKirsikkasukarapu sy\xc3\xb6 luonnossa kasvispitoista sekaruokaa. Akvaariossa sille kelpaavat yleiset kuivaruoat.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nKirsikkasukarapu on rauhallinen el\xc3\xa4in, joka viihtyy kasvien joukossa. Se lis\xc3\xa4\xc3\xa4ntyy melko helposti vankeudessa. Naaras kantaa munia 15-20 p\xc3\xa4iv\xc3\xa4\xc3\xa4. Keltaiset munat erottuvat sen pyrst\xc3\xb6n alla._NEWLINE_S\xc3\xa4ik\xc3\xa4ht\xc3\xa4ess\xc3\xa4\xc3\xa4n kirsikkasukarapu hypp\xc3\xa4\xc3\xa4 taaksep\xc3\xa4in pyrst\xc3\xb6ns\xc3\xa4 alla olevalla raajalla.'